**ROMÂNIA**

**JUDEȚUL SUCEAVA**

**MUNICIPIUL CÂMPULUNG MOLDOVENESC**

**PRIMAR**

 **Nr. \_\_\_\_\_\_\_\_\_ /\_\_\_\_\_\_2024**

**REFERAT DE APROBARE**

 **la proiectul de hotărâre privind aprobarea organizării concursului de proiecte de management în vederea ocupării funcției de manager al Muzeului ,,Arta Lemnului” Câmpulung Moldovenesc, a regulamentului de organizare și desfășurare a concursului, a caietului de obiective, a condițiilor de participare la concurs și a bibliografiei**

Muzeul ,,Arta Lemnului” – Câmpulung Moldovenesc este o instituție publică de cultură ce are misiunea de a cerceta, colecta, conserva, restaura bunuri de patrimoniu aparținând culturii și civilizației românești și de a le folosi ca principal instrument al comunicării și educării publicului, prin mijloacele caracteristice muzeologiei moderne. Punerea în valoare a patrimoniului muzeal prin acțiuni specifice care să asigure accesul unui public cât mai larg la valorile deținute, trezirea interesului pentru istoria națională și locală, pentru tradițiile și obiceiurile din zona etnografică Suceava, respectiv Câmpulung Moldovenesc, pentru a cunoaște personalitățile de excepție, constituie alte misiuni ale acestui muzeu reprezentativ pentru câmpulungeni.

 Pentru ducerea la îndeplinire a misiunii instituției publice de cultură și în conformitate cu prevederile legale specifice, conducerea muzeului trebuia încredințată unui manager.Managerul, este o persoană fizică, ce a câștigat concursul de proiecte management și a încheiat un contract de management cu autoritatea organizatoare, în cazul de față - Consiliul Local al municipiului Câmpulung Moldovenesc, reprezentată prin Primar.

 Astfel, în perioada 05.01.2021 – 05.02.2021 s-a desfășurat concursul de proiecte de management pentru ocuparea funcției de manager la Muzeul ,,Arta Lemnului” Câmpulung Moldovenesc. Prin Hotărârea Consiliului Local nr. 29/25.02.2021 s-a aprobat rezultatul final al concursului de proiecte de management, precum și proiectul de management câștigător prezentat de domnul Stamatin Bogdan.

 În data de 26.02.2021 a fost încheiat contractul de management nr. 5453/26.02.2021, între Primarul municipiului Câmpulung Moldovenesc și domnul Stamatin Bogdan - managerul Muzeului ,,Arta Lemnului” Câmpulung Moldovenesc, pe durată determinată, începând cu data de 01.03.2021 și până la data de 28.02.2025, perioadă pentru care a fost întocmit și aprobat proiectul de management.

 Începând cu data de 16.09.2024, încetează contractul de management nr. 5453/26.02.2021 încheiat între Primarul municipiului Câmpulung Moldovenesc și domnul manager Stamatin Bogdan, ca urmare a renunțării de către manager la mandatul încredințat, conform Dispoziției nr. 312 din 10 septembrie 2024.

 Urmare celor precizate, se impune demararea procedurilor privind organizarea concursului de proiecte de management în vederea ocupării funcției vacante de manager al Muzeului ,,Arta Lemnului” Câmpulung Moldovenesc.

 Pentru ocuparea funcției vacante de manager la Muzeul ,,Arta Lemnului” – Câmpulung Moldovenesc, autoritatea locală trebuie să organizeze un concurs de proiecte de management, conform dispozițiilor din Ordonanța de urgență a Guvernului nr. 189/2008 privind managementul instituțiilor publice, cu modificările și completările ulterioare, și ale Ordinului nr. 2799/2015 pentru aprobarea Regulamentului-cadru de organizare și desfășurarea concursului de proiecte de management, a Regulamentului-cadru de organizare şi desfăşurare a evaluării managementului, a modelului-cadru al caietului de obiective, a modelului-cadru al raportului de activitate, precum şi a modelului-cadru al contractului de management.

Potrivit art. 6 alin. (1) din O.U.G nr. 189/2008, pregătirea concursului de proiecte de management de către autoritate constă în:

a) elaborarea şi aprobarea regulamentului de organizare şi desfăşurare a concursului, de soluţionare a contestaţiilor, precum şi a caietului de obiective, pe baza documentelor prevăzute la art. 5;

b) desemnarea componenţei comisiei de concurs şi a celei de soluţionare a contestaţiilor,

 Regulamentul de organizare și desfășurare a concursului de proiecte de management precum și caietul de obiective sunt întocmite în conformitate cu prevederile actelor normative menționate.

 În elaborarea condițiilor de participare la concurs, s-a avut în vedere dispozițiile art. 3 din O.U.G nr. 189/2008, potrivit cărora managementul instituţiilor publice de cultură poate fi încredinţat unei persoane fizice care îndeplineşte cumulativ următoarele condiţii:

a) are cetăţenia română sau a unuia dintre statele membre ale Uniunii Europene;

b) are capacitate deplină de exerciţiu;

c) întruneşte condiţiile de studii universitare de licenţă absolvite cu diplomă de licenţă sau echivalentă în domeniul de activitate al instituţiei;

d) întruneşte condiţiile de pregătire sau experienţă în management;

e) întruneşte alte condiţii solicitate de autoritate.

 Cu aceste explicații, propun spre analiză și aprobare Consiliului Local al Municipiului Câmpulung Moldovenesc, proiectul de hotărâre privind aprobarea organizării concursului de proiecte de management în vederea ocupării funcției de manager al Muzeului ,,Arta Lemnului” Câmpulung Moldovenesc, a regulamentului de organizare și desfășurare a concursului, a caietului de obiective, a condițiilor de participare la concurs și a bibliografiei.

**PRIMAR,**

**Negură Mihăiță**